# 7.3.4. „C2” kontroll intézmény, ahol van SNI integráció, magas az inklúziós index, de a teljesítmény mégsem kedvező

„C2” Kontroll intézmény bevonása azért vált szükségessé mert elégtelennek látszott a korábbi próbálkozás, hogy összefüggést sikerüljön feltárni az intézményi sajátosságok és a felülvizsgálaton mutatott teljesítmények között. Ezért egy olyan intézmény került a kontroll csoportba, amely a felsorolt sajátosságok tekintetében eltér a korábbi iskoláktól. Az eltérés ebben az esetben azt jelenti, hogy alacsony osztálylétszámú, nem megyeszékhelyi intézmény, saját gyógypedagógussal. Illetve olyan intézmény, amelyikben a kérdőívek az SNI integráció egyöntetű elfogadását jelzik. C2 kontroll intézmény tehát községi iskola, átlagosan 8-10 fős osztálylétszámmal, zöld övezeti elhelyezkedéssel. Nem része nagyobb intézményi társulásnak és felekezeti fenntartású. A 2014-es tanévben alapító okirata alapján csak enyhe értelmi fogyatékos tanulót fogadott, de a későbbi években, a kutatás zárása után már kiterjesztette az integráció tanulási zavaros tanulókra is. A korábban alkalmazott inklúziós indexből mindegyik pont teljesült és az indikátor kérdések közül mindegyik a befogadó csoportba sorolta a 3 kitöltőt. A 3 kitöltő közül 2 rendelkezik gyógypedagógiai képzettséggel, az egyikük maga az iskola gyógypedagógusa. 8-16 fős osztályokban tanítanak, illetve a fejlesztés 3 fős csoportokban történik, sok esetben lehetőség van a két tanáros modell alkalmazására, illetve asszisztens bevonására a tanórákon, akár felső tagozatban is. 8 és 12 éves szakmai tapasztalatot említettek a kitöltők a kérdőíven. A tanórákon egyénre szabott feladatsorokat alkalmaznak, csoportos munkát és alkalmazzák a szakértői véleményben megfogalmazott segédeszközöket, minőségi és mennyiségi differenciálást is alkalmaznak. Biztosított a többlet felkészülési idő is. Ennek ellenére a felülvizsgálatok során a saját képességprofiljukhoz képest az C2 intézmény tanulói nem szerepeltek kiemelkedően. A többi felsorolt intézményhez képest nagy energia befektetés nem látszott releváns mértékben megtérülni. Annak ellenére sem, hogy a pedagógusok az SNI integrációval kapcsolatban a kérdőívek, illetve az intézményi sajátosságok, a Index alapján befogadó intézmény látszatát keltették.

Ambrus Attila József (szerk): Vida Gergő: Róluk, de nélkülük : Kategóriák fogságában : A tanulási zavarral küzdő gyermekek kategorizálásának diagnosztikus nehézségei. Soproni Egyetem, Benedek Elek Pedagógiai Kar, Sopron, 2022
A szerkesztés lezárása és a kötetben előforduló webes hivatkozások legutolsó ellenőrzési időpontja: 2022. január 31.
CC BY-NC-ND 4.0, Nevezd meg! – Ne add el! – Ne változtasd!